Angela Merkelning telefoni Rossiya tomonidan kuzatilgani ma’lum bo‘ldi

Nemis kansleri Angela Merkelning telefoni nafaqat Amerika, balki Rossiya maxsus xizmati tomonidan ham yashirin tinglangan, deya xabar bermoqda Focus jurnali.

 Foto © Yahoo! News
Nashrning Germaniya Federativ Respublikasi davlat xavfsizlik organlari ma’lumotlariga tayanib xabar qilishicha, yashirin nazorat Rossiyaning Berlindagi elchixonasi hududidan olib borilgan. Nemis maxsus xizmati Germaniyada diplomat niqobi ostida kamida 120 nafar rus razvedkachilari faoliyat olib borishidan xabardor ekanini bildirgan.
Merkelning mobil telefoni AQSh va Rossiyadan tashqari, Buyuk Britaniya, Xitoy, KXDR tomonidan ham kuzatilgan. AQSh va Buyuk Britaniya o‘zlarining Berlindagi elchixonalari tomiga radio to‘lqinlarni tutadigan qurilmalar o‘rnatganini tan olgan.
Jurnalning ta’kidlashicha, Berlindagi hukumat kvartali yuqori mansabdagi siyosatchilarni kuzatish uchun juda qulay joy hisoblanadi. U yerda elchixonalar davlat hukumati organlari bilan deyarli yonma-yon joylashgan bo‘lib, razvedkachilarga mobil telefonlarni tinglash va radiosuhbatlarni “tutib olish” imkonini beradi.
Ta’kidlash joiz, Germaniya kontrrazvedka tashkiloti siyosatchilarni Berlinda hukumat kvartali yaratish xavfli ekani, bu yerda chet el josuslariga yashirin kuzatish olib borish uchun maxsus qurilmalarga hojat ham bo‘lmasligi (elchixonalarning hukumat organlari binolari bilan juda yaqin joylashgani uchun) haqida ogohlantirgan.